
	         REPUBLIKA HRVATSKA
OPĆINSKI PREKRŠAJNI SUD U ZAGREBU
        Zagreb, Avenija Dubrovnik br. 8

Poslovni broj: Pp-14264/2025

U   I M E   R E P U B L I K E   H R V A T S K E 

P R E S U D A

	Općinski prekršajni sud u Zagrebu, po sutkinji Kristini Orlović, uz sudjelovanje Sandre Mikulić kao zapisničarke, u prekršajnom predmetu protiv prvookrivljene pravne osobe "TOTIĆ-PALAS" d.o.o. i drugookrivljene odgovorne osobe Daria Totić, zbog prekršaja kažnjivog po čl. 296. st. 1. toč. 16. Zakona o autorskom pravu i srodnim pravima ("Narodne novine", broj: 111/21), u povodu optužnog prijedloga Hrvatskog društva skladatelja, ZAMP – stručne službe za zaštitu autorskih muzičkih prava, nakon provedenog žurnog postupka dana na temelju čl. 183. Prekršajnog zakona ("Narodne novine", broj: 107/07, 39/13, 157/13, 110/15, 70/17, 118/18, 114/22), javno je objavio i 
p r e s u d i o   j e 

I 
prvookr. pravna osoba "TOTIĆ-PALAS" d.o.o., OIB: 64897675580, prekršajno kažnjavana, sa sjedištem na adresi u Zagrebu, Odra, Đačka 61,
i
II okrivljena odgovorna osoba Dario Totić, OIB 85035104979, sa adresom stanovanja u Brezovici, Hudi Bitek, Hudobička 16, 

k r i v i     s u
				
što su 13. siječnja 2025. u 12,05 sati u caffe baru "Forza" u Zagrebu, Hudi Bitek, Hudobička 16, javno priopćavali autorska glazbena djela koristeći uređaj sa zvučnicima, omogućivši tako korištenje glazbenih djela u javnosti, a ne posjedujući zakonom propisano odobrenje za javno korištenje glazbe izdano od Hrvatskog društva skladatelja, kao ovlaštene organizacije autora, 
dakle, što su kao pravna osoba i odgovorna osoba u pravnoj osobi bez odobrenja udruge za ostvarivanje autorskog prava - Hrvatskog društva skladatelja - Zaštita autorskih muzičkih prava, priopćili javnosti autorsko djelo, 
čime su počinili prekršaj kažnjiv za prvookrivljenu pravnu osobu po čl. 296. st. 1. toč. 16. Zakona o autorskom pravu i srodnim pravima, za drugookrivljenika po čl. 296. st. 2. istog Zakona, 
	pa se na temelju citiranih zakonskih odredbi
izriče
 
	prvookr. pravnoj osobi NOVČANA KAZNA U IZNOSU OD 700,00 (sedamsto) eura  
drugookrivljeniku kao odgovornoj osobi NOVČANA KAZNA U IZNOSU OD 300,00 (tristo) eura

Na temelju odredbe čl. 33. st. 11. Prekršajnog zakona okrivljenici su obvezni platiti novčane kazne u korist Državnog proračuna u roku od 30dana po pravomoćnosti ove presude, jer će se u protivnom postupiti prema odredbi 34. Prekršajnog zakona.
Ukoliko okrivljenici u navedenom roku uplate 2/3 izrečene novčane kazne, smatrat će se da je novčana kazna uplaćena u cijelosti.
II 
	Temeljem čl.139. st. 3. u vezi s čl.138. st.3. Prekršajnog zakona, I. i II okrivljenik  je obvezan  naknaditi troškove prekršajnog postupka u paušalnom iznosu od 50,00 (pedeset)  eura – S V A K I, u roku od 30 dana po pravomoćnosti ove presude, a u protivnom troškovi će se naplatiti prisilno, temeljem čl. 152.st.3. Prekršajnog zakona.
Pravna osoba i odgovorna osoba novčanu kaznu plaćaju putem priložene uplatnice.

O b r a z l o ž e n j e 

1. Hrvatsko društvo skladatelja, ZAMP – stručna služba za zaštitu autorskih muzičkih prava, podnijela je optužni prijedlog, broj: 33927-0003 dana 9. listopada 2025., protiv okrivljenika, radi djela prekršaja činjenično i pravno opisanog u izreci ove presude.
	2.  Okrivljenici su pozivani na ročište dana 25. veljače 2026., koji poziv je II okrivljenik uredno zaprimio međutim nije opravdao svoj izostanak. I okrivljena pravna osoba je uredno pozvana putem oglasne ploče ovoga Suda. 
3. Kako je evidentno da okrivljenici imaju saznanja da se protiv njih vodi prekršajni postupak, budući je II okrivljenik uredno zaprimio poziv za raspravu, a isti je i jedina odgovorna osoba I okrivljene pravne osobe, na ročištu 25. veljače 2026. sudac nije ispitao I. i II. okrivljenika, koji su uredno pozvani, a pozivu se nisu odazvali, a sudac smatra da njihovo ispitivanje nije potrebno, te nije od utjecaja na zakonito i pravilno donošenje presude, te da su provedeni dokazi dostatni za pravilno utvrđivanje činjenica u postupku, te donošenje presude.    
	4. U dokaznom postupku sudac je ispitao svjedoka Marka Kalisar, kontrolora ZAMP-a, te je pročitao i razgledao dokaze u spisu i to zapisnik o izvršenoj kontroli javnog korištenja autorskih glazbenih djela br. 1025257, Očitovanje ovlaštenog tužitelja od 03. prosinca 2025., izvadak iz sudskog registra za I okrivljenu pravnu osobu, te izvod iz prekršajne evidencije.
5. Svjedok Marko Kalisar je iskazao da se sjeća da se radilo o redovnoj kontroli 13. siječnja 2025. oko 12,05 sati u caffe baru "Forza" u Hudom Biteku, Hudobička 16 u Zagrebu za vrijeme radnog vremena te je ulaskom u caffe bar neposredno utvrdio da se priopćava glazba putem radio prijamnika. U trenutku kontrole priopćavana je pjesma "23. prosinac" izvođača Tonya Cetinskog, putem radio stanice Bravo Radio. Kontroli je bila prisutna djelatnica Suzana Totić koja je potpisala zapisnik koji  joj je i uručio. Naknadnom provjerom je utvrdio da okrivljenik nema sklopljen ugovor sa ZAMP-om. Caffe bar je radio u sklopu Totić-palas d.o.o., a što je utvrdio prema natpisu na ulaznim vratima. 
6. Nadalje je pročitano Očitovanje ovlaštenog tužitelja od 13. siječnja 2025. u kojem isti obavještava Sud da okrivljenici kritične zgode nisu posjedovali zakonom propisano odobrenje za javno priopćavanje autorskih glazbenih djela niti su ga pribavili naknadno odnosno do danas nisu otklonili štetne posljedice počinjenog prekršaja. 
7. Na temelju ovako provedenog postupka, tj. analizirajući obranu okrivljenika i sve provedene dokaze, kako pojedinačno, tako i međusobno sud smatra nesporno dokazanim da su okrivljenici u svojem ponašanju ostvarili sva bitna obilježja djela prekršaja kažnjivog po čl. 296. st. 1. toč. 16. i st. 2. Zakonom o autorskom pravu i srodnim pravima.
8. Nedvojbeno je da su okrivljenici predmetne zgode u bistrou caffe baru "Forza" u Zagrebu, Hudi Bitek,  javno priopćavali autorska glazbena djela bez odobrenja za javno korištenje glazbe izdano od Hrvatskog društva skladatelja.
9. Stoga je sud okrivljenike proglasio krivima i izrekao im novčanu kaznu, a za koju sud smatra da odgovara značaju i težini počinjenog djela prekršaja, stupnju odgovornosti počinioca, kao i da će ovakva novčana kazna utjecati na okrivljenike i druge da ne čine isti prekršaj, te je II okrivljeniku kao otegotnu okolnost cijenio raniju prekršajnu kažnjavanost za istovrsno djelo, dok olakotne okolnosti nije našao.
7. Temeljem u izreci citiranih propisa, kako su  okrivljenici proglašeni krivima, to su obvezni naknaditi troškove prekršajnog postupka u  paušalnom iznosu, koji je odmjeren s obzirom na složenost i duljinu trajanja postupka.

U Zagrebu, 04. ožujka 2026.

 Zapisničarka 									     Sutkinja
Sandra Mikulić							   	    Kristina Orlović


UPUTA O PRAVNOM LIJEKU:
	Protiv  presude dopuštena je žalba u roku od 8 (osam) dana od dana primitka presude. Žalba se podnosi Općinskom prekršajnom sudu u Zagrebu, na adresu Avenija Dubrovnik 8, u dva istovjetna primjerka, a o žalbi odlučuje nadležni sud.
	
Dostavna naredba:
1. prvookr. pravna osoba – "Totić-palas" d.o.o., Đačka 61, Odra
2. drugookr. odgovornoj osobi – Dario Totić, Hudobička 16, Brezovica
3. tužitelju - HDS, ZAMP, Zagreb, Heinzelova 62 A
4. u spis

